《灵香阁》
宋代·吕希纯

昔闻僧道开，清净本求佛。
谈经悟教藏，施药蠲众疾。
临嶂起重阁，最上构禅室。
灵香邈可继，壮丽固已轶。
桐庐潇洒郡，兹阁更奇屈。
峰峦互掩映，松竹富蒙密。
我来一伏槛，紫翠竞森出。
尘襟与羁帻，中坐怳已失。
清风来甚远，冲气久弥逸。
东轩视蟠桃，仙路如彷佛。

作者简介：寿州人，字子进。吕希绩弟。登进士第。为太常博士。哲宗元祐中，历官太常丞、权太常少卿。宣仁太后死，谏哲宗勿复新法。寻除中书舍人、同修国史。绍圣初出知亳州，为谏官劾元祐中附会吕大防、苏辙，徙睦州、归州。后贬金州居住，又责道州安置。徽宗即位，起知瀛州，改颍州。崇宁初，入元祐党籍。卒年六十。